Folketing
2012-04-17

Det betyder, at vi giver det en stærkere status end den status, det har haft før. Jeg er enig med fru Mette Bock i, at det her gør en gammel skade god igen. Jeg underkender dermed ikke, at andre udenrigsministre før mig – også hr. Per Stig Møller – også i tidernes morgen har gjort et flot stykke arbejde for at sikre, at det her ikke faldt på gulvet, og det vil jeg også godt kvittere for Summa summarum: Jeg synes, for så vidt angår det første lovforslag, at det ser overkommeligt ud at undersøge de spørgsmål, der er rejst her i debatten. Det næste lovforslag handler om Dansk Institut for Internationale Studier. Det er jo ikke bare et tilbehør til lovforslaget om Institut for Menneskerettigheder; det er et forslag, der efter vores bedste vurdering vil styrke den uafhængige forskning og analyse inden for det brede udenrigs-, sikkerheds- og udviklingspolitiske område. Det vil skabe en ramme for et tæt samarbejde mellem både forskere, analytikere, politikere, embedsmænd og praktikere.